"Ma olen siit suuskadega alla sõitnud, künka otsas jaanituld teinud, õlut joonud, ja ei osanud elu sees kahtlustada, et tegelikult on see kalmistu," tõdes Valdar Sursu, kelle majapidamise kõrval alanud arheoloogilistel kaevamistel leiti juba esimestel tundidel kaks tõenäoliselt 16.–18. sajandist pärinevat matusekohta.
Vanatoa küngas Inju lähistel osutus ilmselt 16.–18. sajandi külakalmistuks
Kohalik rahvas tunneb Tõrma–Koeravere tee ääres Inju sigalate juures asuvat liivast kõrgendikku Vanatoa künkana, sest sada või enam aastat tagasi olevat sellel maja olnud. Väike kahtlus oli, et küngas võib olla midagi muud kui lihtsalt liiva võtmiseks sobiv paik, sest 1966. aastal elektriliini ehitades tulid sealt välja mõned luustikud.